KIRJALLINEN KYSYMYS E-1361/01

esittäjä(t): Theodorus Bouwman (Verts/ALE) komissiolle

(7. toukokuuta 2001)

Aihe: Alemagna axis Venetsiasta Dobbiacoon, E66-tieosuus Fortezzasta San Candidoon mukaan lukien

Taloudellisesta suunnittelusta vastaava Italian ministeriöiden välinen komitea (CIPE) on 2. marraskuuta 2000 tekemällään päätöksellä nro 112 saattanut lopulliseen muotoon Italian ehdotuksen TEN-T-verkkojen ajantasaistamiseksi ja on pyytänyt Italian ministerejä neuvottelemaan EU:n kanssa tältä pohjalta. Italian tarkistetun TEN-T-ehdotuksen tieverkostokartoille omistettuun osaan sisältyy Alemagna axis. Tämä akseli, joka on 252 kilometrin pituinen, kuten CIPE itse myöntää, koostuu olemassa olevasta, Venetsiasta Pian di Vedoiaan kulkevasta A27-moottoritiestä, Pian di Vedoiasta Dobbiacoon kulkevasta SS51 Alemagna -valtatiestä, jota on tarkoitus leventää ja, lopuksi, S. Candidosta Fortezzaan kulkevasta valtatiestä SS49, jota myös on tarkoitus leventää. Tästä reitistä on tarkoitus tulla, yhdessä Brennerin tunnelin ja E70-tieosuuden kanssa, osa liikenneverkkoa, jonka tarkoituksena on parantaa yhteyksiä Pohjois-Atlantin alueelta Välimeren satamiin.

Tämä Italian ehdotuksessa tuettu hanke on avoimesti ristiriidassa Alppeja koskevan yleissopimuksen kanssa ja erityisesti Luzernissa 31. lokakuuta 2000 allekirjoitetun liikennesopimuksen kanssa, jonka myös Italia allekirjoitti. Tämänkaltainen hanke edellyttäisi lisäinvestointeja tieinfrastruktuuriin ja lisäisi tieliikenteen määrää; nämä molemmat seikat ovat ristiriidassa Dolomiittien alueen suojelun, matkailuun liittyvien taloudellisten intressien ja alueen asukkaiden elämänlaadun säilyttämisen kanssa.

Onko komissiolla aikomus tukea Alppien kautta kulkevan Alemagna axis -reitin kehittämistä? Eikö tällainen kehitys komission mielestä heikentäisi pyrkimyksiä kohti kestävää kehitystä Alppien tapaisten haavoittuvien alueiden liikenteessä?

Mitä komissio aikoo tehdä estääkseen tämän tiehankkeen toteuttamisen ja tukeakseen sen sijaan investointeja, joilla edistetään siirtymistä muiden kestävien liikennemuotojen, kuten raideliikenteen, käyttämiseen? Onko komissio samaa mieltä siitä, että uusien valtateiden asemesta olisi tuettava inhimillisempiä tieliikenneratkaisuja esim. parantamalla olemassa olevia teitä ja johtamalla liikenne kaupunkien ja taajamien ohi, jos halutaan lievittää tieliikenteen ja Alppien asukkaiden välistä konfliktia?

Loyola de Palacion komission puolesta antama vastaus

(22. kesäkuuta 2001)

Alemagna axis-nimellä kutsuttu tieyhteys, johon kuuluu reitti Venetsiasta Dobbiacoon teitä A27 ja SS51 sekä tie SS41 Fortezzasta S. Candidoon, ei kuulu yhteisön suuntaviivoista Euroopan laajuisen liikenneverkon kehittämiseksi 23 päivänä heinäkuuta 1996 tehdyssä Euroopan parlamentin ja neuvoston päätöksessä N:o 1692/96/EY määriteltyyn Euroopan laajuiseen liikenneverkkoon(1). Kyseisen päätöksen mukaan mainittua yhteyttä ei voida pitää yhteistä etua koskevana hankkeena, eikä sille siksi voida myöntää Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä 18 päivänä syyskuuta 1995 annetun neuvoston asetuksen (EY) N:o 2236/95(2) mukaista Euroopan laajuisen liikenneverkon rahoitusta.

Komissio tutkii parhaillaan muutoksia, joita edellä mainittuun päätökseen olisi tehtävä, jotta voitaisiin ottaa huomioon talouden ja liikennetekniikan kehitys erityisesti rautatieliikenteessä. Tutkimuksen tavoitteena on tasapainottaa liikennemuotojen välisiä eroja ja kehittää intermodaalisuutta, josta tulee myöhemmin laadittavan yhteistä liikennepolitiikkaa koskevan valkoisen kirjan pääteema.

Komissio pyytää arvoisaa parlamentin jäsentä huomioimaan, että komissio on jo ehdottanut, että yhteisö allekirjoittaisi Alppeja koskevaan yleissopimukseen liittyvän liikennepöytäkirjan, jonka täytäntöönpanon konkreettisena seurauksena rajoitettaisiin uusien vilkasliikenteisten teiden rakentamista Alppien kautta kulkevaa liikennettä varten.

Komissio on kysyjän kanssa samaa mieltä siitä, että intermodaalisuuden kehittäminen ja Alppien kautta kulkevan liikenteen hallinnan parantaminen ovat erityisen tärkeitä. Tästä syystä komissio aikoo jatkossakin tukea taloudellisesti Euroopan laajuista verkostoa, johon kuuluu useita rautatiehankkeita, sekä liikenteen hallinnan parantamista, erityisesti hankkeita N:o 1 ja 6, jotka koskevat Mont-Cenis'n ja Brennerin tunneleja.

(1) EYVL L 228, 9.9.1996.

(2) EYVL L 228, 23.9.1995.